હવે વર્વરા રાવે કોમરેડ સુરેન્દ્ર ગાડલીંગને લખેલા પત્રની વિગતો જોઈએ. રાવ લખે છે, તમે વિશ્વાસ સંપાદિત રાખવામાં સફળ નથી રહ્યા, તેથી અમારી અર્બન કેડર તૂટી જવાનો ખતરો અનુભવાઈ રહ્યો છે. તમને નોટબંધી દરમિયાન લાખો રૃપિયાનું ફન્ડિંગ આપવામાં આવ્યું હતું. તેમાંથી ગઢચિરોલી અને બસ્તરમાં આપણે જેટલું ફંડ ઉપલબ્ધ કરાવવાનું હતું તે નથી કરાવ્યું. આ વાતોથી સંગઠનમાં તમને લઈને નારાજગીનું વાતાવરણ છે. આ મુદ્દે વર્વરા રાવે કેન્દ્રીય કમિટી(નક્સલીઓની)ને પણ ફરિયાદ કરી છે. જેનો જવાબ સુરેન્દ્ર ગાડલીંગ પણ આપે છે. ૧૭ માર્ચ, ૨૦૧૭ના પત્રમાં સુરેન્દ્ર ગાડલીંગ વર્વરા રાવને જવાબમાં લખે છે કે હું તમને બતાવવા માગંુ છું કે નોટબંધીના કારણે દુશ્મનો દ્વારા સડક અને રેલમાર્ગના કડક ચેકિંગને લઈને અમે ગઢચિરોલી અને છત્તીસગઢમાં સમયસર ભંડોળ ઉપલબ્ધ કરાવી શક્યા નથી. એમાં મારો કોઈ બદઇરાદો નહોતો. છેલ્લા સાત-આઠ દિવસોથી મેં તેમને ફન્ડિંગ મોકલવાનું ચાલુ કરી દીધું છે. મને કેટલાક કોમરેડ દ્વારા મળેલી જાણકારી પ્રમાણે, ઉસુદ, પામેદ, ભિમલાગુંડા, પાલાશલમમલા, ભેજી, કેરલાપાસ વગેરે જગ્યાએ દુશ્મન દળોની હાજરી ઓછી છે એ કારણે આપણે ત્યાં આગ લગાવવામાં સરળતા રહેશે.